b'\n_START_ARTICLE_\nSetge de Mequinensa (1810)\n_START_SECTION_\nAntecedents\n_START_PARAGRAPH_\nDurant el Segon Setge de Saragossa, els defensors espanyols van resistir l\'atac franc\xc3\xa8s durant molts mesos. La ciutat finalment va caure el 20 de febrer de 1809 i la seva gran guarnici\xc3\xb3 va ser assassinada o capturada. Amb la majoria dels defensors d\'Arag\xc3\xb3 fora de combat, el III Cos franc\xc3\xa8s sota les ordres del general de divisi\xc3\xb3 Jean-Andoche Junot i el V Cos amb el mariscal \xc3\x89douard Mortier r\xc3\xa0pidament van conquerir la vall del riu Ebre. La potent fortalesa de Jaca es va rendir a Mortier el 21 de mar\xc3\xa7 de 1809 i les ciutats de Monts\xc3\xb3 i Fraga van ser r\xc3\xa0pidament ocupades. Tot i aix\xc3\xb2, el castell de Mequinensa va declinar rendir-se davant de les peticions dels francesos._NEWLINE_Mortier va decidir personar-se al castell de Mequinensa amb una brigada d\'infanteria, per\xc3\xb2 el comandant Carb\xc3\xb3n va rebutjar novament capitular. El mariscal franc\xc3\xa8s es va retirar, planejant tornar-hi despr\xc3\xa9s de conquerir la resta de l\'Arag\xc3\xb3 oriental. L\'emperador Napole\xc3\xb3 va emetre ordres el 5 d\'abril per retirar-se a Tudela. La Guerra de la Cinquena Coalici\xc3\xb3 estava a punt d\'iniciar-se i Napole\xc3\xb3 va pensar que podia necessitar les tropes de Mortier per refor\xc3\xa7ar al seu ex\xc3\xa8rcit a Alemanya. Aix\xc3\xb2 va deixar al III Cos amb 15.000 homes per defensar tot Arag\xc3\xb3. Alhora, l\'emperador va reempla\xc3\xa7ar a Junot pel general de divisi\xc3\xb3 Louis Gabriel Suchet.\n_START_SECTION_\nSetge de Mequinensa\n_START_PARAGRAPH_\nTot i que les muralles de Mequinensa eren antigues, febles i poc preparades per les noves formes de guerra, oferien una bona defensa estrat\xc3\xa8gica. El castell de Mequinensa est\xc3\xa0 situat en un tur\xc3\xb3 altament estrat\xc3\xa8gic sobre la conflu\xc3\xa8ncia dels rius Ebre, Segre i Cinca. Els enginyers militars de Suchet, van trigar tres setmanes a construir un cam\xc3\xad en forma de ziga-zaga cap a la part alta del castell (donant la volta per l\'altre costat de la poblaci\xc3\xb3) per tal de poder fer-hi arribar l\'artilleria. Un cop el cam\xc3\xad va estar preparat, els francesos van apropar al m\xc3\xa0xim els seus canons de setge i van comen\xc3\xa7ar a cavar trinxeres. Dies despr\xc3\xa9s obrien foc contra els murs del castell. La poblaci\xc3\xb3 va ser definitivament presa el 5 de juny. Despr\xc3\xa9s de vint dies d\'intens bombardeig franc\xc3\xa8s, el castell es trobava pr\xc3\xa0cticament en ru\xc3\xafnes i el general Manuel Carb\xc3\xb3n es va rendir amb honors. Com Mequinensa era un lloc clau en la navegaci\xc3\xb3 dels tres rius -Napole\xc3\xb3 la va arribar a denominar "la clau de l\'Ebre"-, Suchet va poder usar la ciutat com a base de subministrament en les seves operacions posteriors durant el setge de Tortosa durant l\'hivern de 1810 i 1811.\n_START_SECTION_\nReconquesta espanyola\n_START_PARAGRAPH_\nSaragossa va celebrar amb gran esplendor la reconquesta de Mequinensa despr\xc3\xa9s del per\xc3\xadode franc\xc3\xa8s. Manuel de Isidor i Villagrasa es va encarregar fins i tot de reflectir-ho en un llibre. Per als francesos, la import\xc3\xa0ncia d\'aquesta pla\xc3\xa7a va ser tal que el nom de la localitat apareix de forma destacada a l\'Arc de Triomf de l\'\xc3\x89toile de Par\xc3\xads al costat d\'altres grans conquestes de Napole\xc3\xb3 com Madrid, Plas\xc3\xa8ncia o N\xc3\xa0pols.'